1Wettunna lettu Arung Réhabéam ri Yérusalém, napaddeppungenni 180.000 prajuri’na iya kaminang makessingngé polé ri Yéhuda sibawa Bényamin untu’ musu’i tau Israélié sibawa palisui akuwasanna lao ri suku-suku bagiyang manoranna Israélié.
2Iyakiya risuroi Nabi Sémaya ri PUWANGNGE
3palettu’i iyaé pasengngé lao ri Réhabéam sibawa lao ri sininna tauwé ri laleng suku Yéhuda nenniya Bényamin,
4"Aja’ mumusui saudara-saudaramu tau Israélié. Lisuno! Aga iya puraé kajajiyang iyanaritu élo-Ku." Nanaturusi manenni mennang paréntana PUWANGNGE sibawa dé’ najaji lao musui Yérobéam.
5Monroi Réhabéam ri Yérusalém sibawa nasuroi tauwé mébbu bénténg untu’ kota-kotaé ri daéra Yéhuda sibawa Bényamin, iyanaritu:
6kota Bétléhém, Etam, Tékoa,
7Bét-Zur, Sokho, Adulam,
8Gat, Mares, Zif,
9Adoraim, Lakhis, Azéka,
10Zora, Ayalon sibawa Hébron.
11Napéwatangiwi kota-kota mabbénténgngéro sibawa taro séddi tau komandang pasukang ri tungke kotaéro. Tungke-tungke kotaéro ripassakke’i sibawa bokong inanré, minnya zaitun sibawa anggoro
12enrengngé kaliyawo sibawa bessi. Nanallalengiwi daérana Yéhuda sibawa Bényamin tette’i ri laleng akuwasanna.
13Laoni sining imangngé sibawa tau Léwié polé ri sininna daérana Israélié masséddi sibawa Réhabéam.
14Iyaro sining tau Léwié nasalaini sining padang wellaé sibawa tanana mennang namattette ri Yéhuda sibawa Yérusalém, saba’ Yérobéam sibawa arung-ngarung iya sulléiyéngngi dé’ napalaloi mennang majjama selaku imanna PUWANGNGE.
15Nakkai Yérobéam imang-ngimanna muto untu’ mattumani ri onrong-ngonrong assompang barahalaé sibawa sompai sining jingngé enrengngé dato’-dato’ saping iya aléna muto mébbui.
16Sining tau polé ri sininna suku Israélié iya tonget-tongengngé macinna sompai PUWANGNGE, Allataalana Israélié, létté’i ri Yérusalém, maccowériwi iyaro sining tau Léwié kuwammengngi weddingngi makkasuwiyangeng akkarobangeng lao ri PUWANGNGE, Allatatala iya nasompaé toriyolona mennang.
17Nanallalengiwi namancaji akkarungeng Yéhuda lebbi mawatang. Telluttaung ittana mennang sokongngi apparéntanna Réhabéam ana’ worowanéna Salomo, sibawa tuwo pada-pada wettunna Arung Daud sibawa Arung Salomo.
18Kawingngi Réhabéam sibawa Mahalat; ambo’na Mahalat iyanaritu Yérimot ana’ worowanéna Daud, sibawa indo’na iyanaritu Abihail ana’ Eliab, eppona Isai.
19Mappunnai mennang tellu ana’ worowané: Yéus, Sémarya sibawa Zaham.
20Nainappa Réhabéam kawing sibawa Maakha ana’na Absalom. Lolongengngi mennang eppa ana’ worowané: Abia, Atai, Ziza sibawa Sélomit.
21Réhabéam mappunnai 18 bainé sibawa 60 gundi, 28 ana’ worowané sibawa 60 ana’ makkunrai. Polé ri sininna bainéna sibawa gundi’naro, iya kaminang napojiyé iyanaritu Maakha.
22Iyanaro saba’na Abia ana’ Maakha lebbi napojiwi naiya sininna ana’na iya laingngé, angkanna Abia tona ritu iya napilé untu’ sulléiwi mancaji arung.
23Nasibawang apanréng nawéréngngi Réhabéam jama-jamang ana’-ana’ worowanéna sibawa nataroi mennang ri kota-kota mabbénténgngé ri sininna daéra Yéhuda sibawa Bényamin. Nawéréngngi mennang inanré maona, sibawa passadiyangengngi maéga bainé untu’ mennang.
bug_Latn bug_Latn bug_Latn bug_Latn bug_Latn sag_Latn taq_Latn tpi_Latn kea_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn